O‘zbekiston Respublikasining ilk suveren xalqaro obligatsiyalarini joylashtirishdan tushgan mablag‘lardan samarali foydalanish to‘g‘risida

2019-yil fevral oyida O‘zbekiston Respublikasi Prezidentining 2018-yil 21-iyuldagi PQ-3877-son “Tashqi moliyalashtirish manbalarini diversifikatsiyalash bo‘yicha qo‘shimcha chora-tadbirlar to‘g‘risida”gi qaroriga muvofiq ilk marotaba jahon moliya bozorlarida O‘zbekiston Respublikasining umumiy hajmi 1 milliard AQSh dollari miqdoridagi 5 va 10 yil muddatli suveren xalqaro obligatsiyalari (keyingi o‘rinlarda O‘zbekiston Respublikasining xalqaro obligatsiyalari deb yuritiladi) joylashtirildi.
 O‘zbekiston Respublikasining xalqaro obligatsiyalarini joylashtirishdan tushgan mablag‘lardan samarali foydalanish, shu jumladan mamlakat va xalqimiz farovonligini yanada oshirishda strategik ahamiyatga ega bo‘lgan investitsiya loyihalarini moliyalashtirish maqsadida:
 1. O‘zbekiston Respublikasi Moliya vazirligi va Markaziy bankining O‘zbekiston Respublikasining xalqaro obligatsiyalarini joylashtirishdan tushgan mablag‘larni quyidagi yo‘nalish va maqsadlarga yo‘naltirish to‘g‘risidagi takliflari ma’qullansin:
 889,2 million AQSh dollarini auksion savdolari o‘tkazish orqali tijorat banklari depozitlariga 1-ilovadagi shartlarga muvofiq joylashtirish;
 20 million AQSh dollarini “Agrobank” ATBga O‘zbekiston Respublikasi Moliya vazirligi tomonidan 2-ilovadagi shartlarga muvofiq subordinar qarz sifatida kredit liniyasini ochish;
 89,9 million AQSh dollarini “Navoiy kon-metallurgiya kombinati” davlat korxonasiga, istisno tariqasida, O‘zbekiston Respublikasi Moliya vazirligi tomonidan 3-ilovadagi shartlarga muvofiq xorijiy valyutada budjet ssudasi sifatida ajratish.
 2. Tijorat banklarining subordinar qarz sifatida tan olinadigan O‘zbekiston Respublikasi Moliya vazirligi oldidagi qarz majburiyatlari 4-ilovaga muvofiq tasdiqlansin.
 3. O‘zbekiston Respublikasi Prezidentining 2018-yil 21-iyuldagi PQ-3877-son “Tashqi moliyalashtirish manbalarini diversifikatsiyalash bo‘yicha qo‘shimcha chora-tadbirlar to‘g‘risida”gi qarorining 8-bandi quyidagi tahrirda bayon etilsin:
 “8. O‘zbekiston Respublikasining xalqaro obligatsiyalarini joylashtirishdan tushadigan mablag‘lar O‘zbekiston Respublikasi Prezidentining va Vazirlar Mahkamasining hujjatlariga asosan belgilangan maqsadlarga yo‘naltiriladi”.
 4. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov zimmasiga yuklatilsin.